Riennon aitaviestinelikko mitalijahtiin

Ylivieskassa viikonloppuna kilpailtavissa SM-viesteissä juoksee näillä näkymin kahdeksan eteläsavolaisjoukkuetta.

Mitalimahdollisuuksia on lähinnä Savonlinnan Riennon 19-vuotiaiden 4x100 metrin aitaviestijoukkueella. Kilpailun ykkössuosikki on Tampereen Pyrintö, mutta Riento tarjoaa ennakkoon hyvän haasteen myös tamperelaisille.

Riento saa ikäluokkaan vahvistuksia 17-vuotiaista. 17- ja 19-vuotiaiden aitaviestit juostaan samoilla aitakorkeuksilla eli matalammilla 76-senttisillä aidoilla.

19-vuotiaiden sarjassa myös 4x400 metrin viestijoukkue on Riennolla vahva ja taistelee vähintään kuuden joukkoon pääsystä pistesijoille.

Riennon naisten pikaviestijoukkue omaa mahdollisuuden kahdeksan parhaan loppukilpailuun, mikäli onnistuu vaihdoissa. Riento oli neljä vuotta sitten Seinäjoella seitsemäs ja tuon sijoituksen parantaminen vaatinee nappionnistumisen vaihdoissa.

Liekö ensimmäistä kertaa SM-viestien historiassa, kun Riennolla on joukkue myös miesten 4x100 metrin viestissä. Juoksuvoima ei lupaile aivan finaalipaikkaa, mutta hyvä vaihtaminen ja muiden joukkueiden epäonnistuminen vaihdoissa voi avata Riennolla jopa finaalisauman.

15-vuotiaissa tytöissä Riennolla on joukkueet kaikissa viesteissä. Etenkin 4x80 metrin aitaviestissä voi olla mahdollisuuksia kymmenen parhaan joukkoon. Kahdeksan parasta joukkuetta selviää finaalieriin.

4x100 metrillä mahdollisuuksia voi olla 16 parhaan finaalieriin. 4x800 metrin joukkue taistelee ennakkoon sijoista 20:n tuntumassa.

Tyttöjen 4x800 metrin viestissä nähdään ainoa Mikkelin Kilpa-Veikkojen joukkue, joka juoksuttanee osittain melko nuoria juoksijoita. 15-vuotiaissa saa SM-viesteissä kilpailuttaa 12-sarjalaisia.

**Eteläsavolaisjoukkueet Ylivieskan SM-viesteissä 7.-8.9.**

Savonlinnan Riento, T15 4x80m aj alkuerät lauantai klo 10.00, finaali klo 14.45

Savonlinnan Riento, T15 4x100m alkuerät lauantai klo 12.25, finaali klo 16.05

Savonlinnan Riento, N 4x100m alkuerät lauantai klo 13.30, finaali klo 15.47

Savonlinnan Riento, M 4x100m alkuerät lauantai klo 13.50, finaali klo 15.57

Savonlinnan Riento, N19 4x100m aj finaali sunnuntai klo 13.30

Savonlinnan Riento, N19 4x400m finaali sunnuntai klo 15.15

Savonlinnan Riento, T15 4x800m finaali sunnuntai klo 16.30

Mikkelin Kilpa-Veikot, T15 4x800m finaali sunnuntai klo 16.30